《谢先为生圹来徵诗，为题四作》
清代·洪繻

人生如蝉蜕，终与大化游。面目如刍灵，尻骨如轮辀。

有时归一尽，处世如寄邮。彭殇岂异致，物宰无短修。

粪壤同蝼蚁，早暮同蜉蝣。如何不达人，视死如视仇！

岂知身在世，未死犹赘疣。或有浮慕者，远企神仙俦。

神仙不可期，玉棺来无由。亦有放佚人，未死营糟邱。

或作终隐计，既老营菟裘。皆非旷达观，高厚一身囚。

何如谢先生，乘气出九州！请谥冥漠君，荷锸随老刘。

牛山鬼兆域，马鬣栽松楸。阴阳作攒輴，天地为堲周。

近在锅鼎山，豫凶及窆幽。华屋告生存，蒿里歌劝酬。

岂似杜元凯，生前营首丘！西瞻晋宫阙，东奉二陵秋。

同人车三过，腹痛莫泪流！千秋万岁后，尔我皆枯髅。

生诔陶渊明，安命素所求。生祭杜牧之，埋骨宁所忧！

我来进生刍，一笑先生休！